b'\n_START_ARTICLE_\nStane \xc4\x8cehovin\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo je obiskoval v Seno\xc5\xbee\xc4\x8dah, gimnazijo pa v Postojni, kjer je leta 1957 maturiral. Na ljubljanski filozofski fakulteti je 1963 diplomiral iz slovenskega in srbohrva\xc5\xa1kega jezika s knji\xc5\xbeevnostjo. Med \xc5\xa1tudijem je delal v Zvezi \xc5\xa1tudentov ljubljanske Univerze, ter bil 1959-1961 glavni in odgovorni urednik \xc5\xa1tudentskega glasila Tribuna. Po diplomi se je zaposlil v Se\xc5\xbeani, kjer je pou\xc4\x8deval na osnovni \xc5\xa1oli, delal na ob\xc4\x8dinski upravi ter bil predsednik ob\xc4\x8dinskega odbora Socialisti\xc4\x8dne zveze delovnega ljudstva Slovenije ter v letih 1969\xe2\x88\x921972 predsednik skup\xc5\xa1\xc4\x8dine ob\xc4\x8dine Se\xc5\xbeana. Decembra 1972 je zaradi kadrovskih \xc4\x8distk, ki jih je takrat izvajal France Popit moral odstopiti z mesta se\xc5\xbeanskega \xc5\xbeupana. Novo slu\xc5\xbebo je dobil kot profesor slovenskega jezika na gimnaziji v Novi Gorici, tu je bil v letih 1973-1983 tudi ravnatelj, ter nato 1983-1987 ravnatelj Gori\xc5\xa1ke knji\xc5\xbenice Franceta Bevka. Septembra 1987 ga je Skup\xc5\xa1\xc4\x8dina Socialisti\xc4\x8dne republike Slovenije imenovala za pomo\xc4\x8dnika ministra za \xc5\xa1olstvo in \xc5\xa1port. To nalogo je opravljal 4 leta.'